Per Fugelli

**Per Fugelli** (1943–2017) var en norsk lege og spesialist i allmennmedisin og sosialmedisin. Fugelli arbeidet for en humanistisk tilnærming til helse- og sosialpolitikken. Han var kritisk til den naturvitenskapelige slagsiden som han mente legeutdanningen hadde fått. Han utga en rekke bøker og var aktiv i offentlig debatt. Han hadde stillingen som professor i sosialmedisin ved Universitetet i Oslo. 

## Karriere
Fugelli ble cand.med. ved Universitetet i Oslo (UiO) i 1969 og dr.med. samme sted i 1978 med avhandlingen *Helsetilstand, helsetjeneste og legemiddelforbruk på Værøy og Røst*.

Han innledet yrkeskarrieren som turnuslege på Værøy og Røst (1969–1970) og var der i ytterligere 2,5 år som distriktslege. I 1974 ble han stipendiat ved UiO og fra 1977 til 1980 var han ansatt som distriktslege i Porsanger. Erfaringene fra årene på Værøy og Røst ble formgivende for ham, og i 1977 ga han ut boka *Doktor på Værøy og Røst*. Året etter utga han *Helsetilstand og helsetjeneste på Værøy og Røst*. De to utgivelsene dannet utgangspunkt for den todelte TV-dokumentarfilmen *Mennesker og helse på Værøy og Røst* som ble sendt på NRK i 1979. I 1980 ble han ansatt som førsteamanuensis ved UiO og fra 1984 til 1992 hadde han stillingen som professor i allmennmedisin ved Universitetet i Bergen (UiB). I 1992 gikk han over i stillingen som professor i sosialmedisin ved UiO. Våren 2000 var han gjesteforsker ved University of California, Berkeley.

Som folkeopplyser og debattant gjennom flere tiår var Fugelli i særlig grad et talerør for svake gruppers situasjon og synspunkter. Han la vekt på å identifisere krefter, både i og utenfor helsetjenesten, som kunne true befolkningens helse og velferd. I forskning, undervisning og formidling var han opptatt av hvordan fordeling av makt og goder påvirket menneskenes helse. Det dreide seg ikke bare om makt og goder i økonomisk forstand, men også om å skape og dele verdier som trygghet, verdighet og frihet. Han hevdet blant annet at den naturvitenskapelige slagsiden innen medisinsk forskning førte til forsømmelser av de menneskelige og samfunnsmessige sider ved sykdomsbegrepet. Fugelli var også aktiv i samfunnsdebatten, både rent faglig og politisk. Han markerte seg blant annet som kritiker av røykeloven og argumenterte for at antirøykekampanjene bidro til å forsure røykernes hverdag. Han uttalte seg krast overfor dem som vil styre folks helse, og sa at «kristne moralister og ortodokse sosialister har til alle tider villet bestemme over folk.» Han kritiserte også tidligere statsminister Gro Harlem Brundtland for hennes utfall mot røyking. Han fremsatte også flere kritiske uttalelser mot Fremskrittspartiets politikk. 

Han var leder i Allmennmedisinsk forskningsutvalg i 1982–1984 og leder i redaksjonskomiteen i *Tidsskrift for Den norske lægeforening* 1982–1989. Han var også med i styringsgruppa i Verdikommisjonen. 

Han utga og var medforfatter i nesten 50 bøker. Blant hans egne utgivelser er *Doktor på Værøy og Røst* (1977), *Det medisinske klassesamfunn* (1982), *Rød resept* (1999), *0-visjonen : essays om helse og frihet* (2005), *Døden, skal vi danse?* (2010), *Vaksinen : mot frykt, terror og rasisme* (2016) og *Per dør* (2017). Sistnevnte bok ble skrevet mens han var alvorlig syk av kreft. Hans siste leveår skildres også i Erik Poppes dokumentarfilm *[[Per Fugelli - siste resept|Per Fugelli - Siste resept]]* (2018). 

Han ble tildelt flere priser, deriblant Karl Evangs pris i 2010, Siddisprisen i 2012, Fritt Ords Pris i 2013, Vesleblakkenprisen i 2016, og Menneskeverds Livsvernpris 2017.

Han var gift med Charlotte Holst Fugelli. Han var bror av redaktør Terje Fugelli og far til forfatteren Aksel Fugelli.

## Bibliografi
* *Tilbake til huslegen : søkelys på norsk medisin*, Gylendal (1975) Digitalt tilgjengelig på Nasjonalbiblioteket
* *Doktor på Værøy og Røst; Lege på Utrøst*, Orkana forlag (1977) Digitalt tilgjengelig på Nasjonalbiblioteket
* *Helsetilstand og helsetjeneste på Værøy og Røst*, Universitetsforlaget (1978) Digitalt tilgjengelig på Nasjonalbiblioteket
* *Høyt blodtrykk i almenpraksis*, Universitetsforlaget (1978) Digitalt tilgjengelig på Nasjonalbiblioteket
* *Bruk av legemidler på Værøy og Røst*, Universitetsforlaget (1978) Digitalt tilgjengelig på Nasjonalbiblioteket
* *Trygdene våre*, Universitetsforlaget, m.fl. (1981 og 1987) Digitalt tilgjengelig på Nasjonalbiblioteket
* *Det medisinske klassesamfunn*, Universitetsforlaget (1982) Digitalt tilgjengelig på Nasjonalbiblioteket
* *Langsomt blir faget vårt eget : festskrift til Christian F. Borchgrevinks 60 års dag og Sigurd Humerfelts 70 års dag*, Universitetsforlaget (1984) (medforfatter) Digitalt tilgjengelig på Nasjonalbiblioteket
* *Fiskerens helsebok*, Universitetsforlaget (1984) Digitalt tilgjengelig på Nasjonalbiblioteket
* *Frisk som en fisker? : tiltak mot slitasjesykdommeri fiskebåten*, Universitetsforlaget (1985) Digitalt tilgjengelig på Nasjonalbiblioteket
* *Helse, livsstil og levekår : innføring i samfunnsmedisin*, Aschehoug (1986) Digitalt tilgjengelig på Nasjonalbiblioteket
* *Å lage gode leger : mål og plan for den almenmedisinske grunnutdanningen*, Universitetsforlaget (1986) Digitalt tilgjengelig på Nasjonalbiblioteket
* *Arbeidsløs i velferdsstaten : helse- og velferdsfølger av å være uten lønnet arbeid*, Universitetsforlaget (1986) (medforfatter) Digitalt tilgjengelig på Nasjonalbiblioteket
* *Nerveproblemer og nervemedisiner*, Aschehoug (1987) (medforfatter) Digitalt tilgjengelig på Nasjonalbiblioteket
* *Kunnskap er makt - og bør deles med andre : festskrift til Ole K. Harlems 70-årsdag*, Universitetsforlaget (1987) Digitalt tilgjengelig på Nasjonalbiblioteket
* *Husbiblioteket. 7 og 8 : Huslegen I og ll* (1989) (medforfatter) 
* *Flexikon. 6 1 : Medisin* (1990) Digitalt tilgjengelig på Nasjonalbiblioteket
* *Forskningsveiledning*, Universitetsforlaget (1990) (medforfatter) Digitalt tilgjengelig på Nasjonalbiblioteket
* *Helse og rettferdighet : samfunnsmedisinske artikler og foredrag*, Alma Mater Forlag (1990) Digitalt tilgjengelig på Nasjonalbiblioteket
* *Flexikon. 7 2 : Medisin* (1990) (medforfatter) Digitalt tilgjengelig på Nasjonalbiblioteket
* *Med sordin og kanon : allmennmedisinske artikler og foredrag*, Tano (1990) Digitalt tilgjengelig på Nasjonalbiblioteket
* *Fribrev*, Cappelen (1992) (medforfatter) Digitalt tilgjengelig på Nasjonalbiblioteket
* *Fiskerens arbeidsmiljøbok*, Tiden Norsk Forlag (1992) Digitalt tilgjengelig på Nasjonalbiblioteket
* *Aschehoug og Gyldendals store norske leksikon : medisin og helse* (1993) Digitalt tilgjengelig på Nasjonalbiblioteket
* *Legemiddelbruk/Trygdene våre : kommentar- og oppgavehefte*, Folkets brevskole (1993) Digitalt tilgjengelig på Nasjonalbiblioteket
* *Pasienten Norge : studier i politisk patologi*, Cappelen (1994) Digitalt tilgjengelig på Nasjonalbiblioteket
* *Rød resept: essays om perfeksjon, prestasjon og helse*, Aschehoug (1999) Digitalt tilgjengelig på Nasjonalbiblioteket
* *Helse og sykdom i kunsten* (2003) (medforfatter)
* *Makt og medisin* (2003) (medforfatter)
* *Med makten i sitt ord : festskrift til Per Fugelli på 60-årsdagen* (2003) (medforfatter)
* *0-visjonen: essays om helse og frihet*, Universitetsforlaget (2005)
* *Nokpunktet: essays om helse og verdighet*, Universitetsforlaget (2008) 
* *Hva slags velferd?* (2008) (medforfatter) 
* *Helse på norsk: god helse slik folk ser det*, Gyldendal (2009) 
* *Penger og verdier i helsetjenesten*, Gyldendal akademisk (2009) 
* *Døden, skal vi danse?*, Universitetsforlaget (2010) 
* *Journalen*, Universitetsforlaget (2013) 
* *En lesebok : tekster i utvalg 1969-2014*, Universitetsforlaget (2014) 
* *Sitater av Per Fugelli : "ikke vær et 1-tall på jorden, bry deg om flokken din"*, Universitetsforlaget (2015) 
* *Å være dødelig : om legekunst og livskvalitet* (2016) (medforfatter) 
* *Vaksinen : mot frykt, terror og rasisme*, Universitetsforlaget (2016) 
* *Per dør*, Cappelen Damm (2017) 

## Referanser



## Eksterne lenker
* Per Fugelli - Store norske leksikon 
* Hjemmeside (Universitetet i Oslo)